“ Ég vissi nú vel að við hefðum fuglaskoðunarparadís hérna við Breiðafjörðinn en eftir þennan fund er ég alveg sannfærð um óvíða er hægt að komast í eins mikið návígi við margar fuglategundir og hérna við Breiðafjörðinn , ekki bara hér á Snæfellsnesi , heldur á Barðaströnd og við Látrabjarg , ” segir Svanborg Siggeirsdóttir framkvæmdastjóri Sæferða í Stykkishólmi og formaður Breiðafjarðarfléttunnar í samtali við Skessuhorn . Fléttan , sem er samstarfsverkefni 36 einstaklinga og fyrirtækja við Breiðafjörð , hélt fund um fuglaskoðun að Langaholti á Snæfellsnesi fyrr í þessum mánuði . “ Það voru um þrjátíu manns á þessum fundi bæði úr ferðaþjónustunni og fuglasérfræðingar . Nú ætlum við að vinna saman að þessu verkefni . Við þessir reynsluboltar úr ferðaþjónustu og sérfræðingarnir hjá náttúrustofunum á Vesturlandi og Vestfjörðum , Háskólasetrinu á Snæfellsnesi . Það þarf að telja fugla skipulega víða á þessu svæði í sumar og kortleggja hvar tegundirnar halda sig og á hvaða tímum . Þetta er mikið og mannfrekt verkefni og við vonumst til að fá stuðning frá Vaxtarsamningnum í þetta . Það hafa margir verið að telja víða en nú ætlum við að sameinast um þetta með fuglafræðingunum og allir njóta góðs af , ” sagði Svanborg . Á fundinum flutti Hrafn Svavarsson frá Gavia Travel erindi en sú ferðaskrifstofa hefur sérhæft sig í að selja fuglaskoðurum ferðir og Ingólfur Stefánsson frá Safaríferðum fjallaði um vetrarferðir en sú ferðaskrifstofa hefur verið að kynna þá þjónustu sem er í boði á Vesturlandi að vetri til . Verið er að stofna starfshóp um vetrarferðamennsku á Vesturlandi og er áformað að hann fundi í mars . “ Við þurfum að ráða okkur sérfræðing til að vinna að markaðssetningu svæðisins en starfssvæði Breiðafjarðarklasans er alveg vestur á Bíldudal og verkefnisstjóri okkar í Breiðafjarðarfléttunni er Guðrún Eggertsdóttir hjá Atvinnuþróunarfélagi Vestfjarða . Hún hefur verið ötul að vinna að þessu verkefni . Það hefur verið komið upp fuglaskoðunarklösum hér á landi t.d. á Djúpavogi og á Mývatni og við stefnum á að vera öll saman í einum slíkum hér . Það bjartasta í þessu er að Útflutningsráð vill koma að þessum málum en til þess að njóta náðar þess verðum við að vinna vinnuna okkar hér heima fyrst , ” segir Svanborg . Hún segir bjartsýni hafa ríkt á fundinum með þetta verkefni .